b'\n_START_ARTICLE_\nCoppa Ciano 1934\n_START_SECTION_\nPred dirko\n_START_PARAGRAPH_\nLuigi Fagioli iz mo\xc5\xa1tva Mercedes-Benz je bil prijavljen na dirko, toda ni se je udele\xc5\xbeil. Na dirki, na kateri je bil Al\xc5\xbeirec Guy Moll iz Scuderie Ferrari edini neitalijanski dirka\xc4\x8d, so prevladovali predvsem dirkalniki Alfa Romeo, nekaj dirka\xc4\x8dev pa je dirkalo tudi z Maseratiji in Bugattiji. Udele\xc5\xbeba tujih dirka\xc4\x8dev je bila skromna predvsem, ker sta na isti dan potekali \xc5\xa1e dve dirki v Franciji, Velika nagrada Albija in Velika nagrada Dieppa.\n_START_SECTION_\nDirka\n_START_PARAGRAPH_\n\xc5\xbde kmalu po dirki se je za\xc4\x8del odvijati boj med Ferrarijevimi dirka\xc4\x8di in Taziem Nuvolarijem, ki se je edini lahko vsaj pribli\xc5\xbeno enakovredno kosal z njimi. Ferrarijev dirkalnik Alfa Romeo P3 je bil vseeno prehiter za Nuvolarijev Maserati 8CM, zato sta mu Achille Varzi in Moll u\xc5\xa1la ter se srdito borila za prvo mesto. Nuvolari pa ni mogel storiti ve\xc4\x8d, kot da je prepre\xc4\x8dil tretjo zaporedno trojno zmago Ferrarija s tretjim mestom, pred tretjim Ferrarijevim dirka\xc4\x8dem, Carlom Felicejem Trossijem. Kon\xc4\x8dalo se je z zmago Varzija devet sekund pred Mollom, Nuvolari pa je bil edini dirka\xc4\x8d v deveterici uv\xc5\xa1\xc4\x8denih, ki ni dirkal z Alfo Romeo.'